Source: http://cegvezetes.hu/2002/10/birosagi-kontroll-a-cegek-felett/
Timestamp: 2020-04-10 07:11:26
Document Index: 763752

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Bírósági kontroll a cégek felett | Cégvezetés
A cégek működését az alapítástól kezdve egészen a megszűnésükig végigkíséri egyfajta bírósági ellenőrzés, amely biztosítja, hogy a gazdasági társaság az alapító okiratának, illetve a jogszabályoknak megfelelő módon tevékenykedjen.
A cégek feletti ellenőrzés egyik oldalát az úgynevezett cégbírósági törvényességi felügyelet jelenti. Ennek előírásait a cégnyilvántartásról, a cégnyilvánosságról és a bírósági cégeljárásról szóló 1997. évi CXLV. törvény (Ctv.) tartalmazza, s amelyre mögöttes szabályként a Polgári perrendtartás vonatkozik.
Mikor indulhat törvényességi felügyeleti eljárás?
A céggel kapcsolatos körülmények jogszerűségét a cégbíróság elsősorban akkor vizsgálja, amikor a céget vagy a cég adataiban bekövetkezett változást bejegyzi a cégnyilvántartásba. Ez a bejegyzési procedúra azonban nem azonos a (kérelemre vagy hivatalból indítható) törvényességi felügyeleti eljárással, mert az utóbbinak a Ctv. szerint akkor van helye, ha
- a cégjegyzékbe bejegyzett adat törvénysértő jellegét a bejegyzési eljárásban a cégbíróság még nem ismerte, mivel az adat törvénysértő jellegéről csak később szerzett tudomást,
- a cégjegyzékbe bejegyzett adat a bejegyzést követően keletkezett ok folytán vált törvénysértővé,
- a létesítő okirat vagy annak módosítása, illetve ennek alapján a cégjegyzék nem tartalmazza vagy jogszabályba ütköző módon tartalmazza azt, amit a cégre vonatkozó anyagi jogszabályok kötelezően előírnak,
- a cég a működése során nem tartja be a szervezetére és működésére vonatkozó jogszabályi rendelkezéseket, illetve a létesítő okiratában foglaltakat.
Törvényességi felügyeleti eljárás a bejegyzési eljárás alatt is indulhat, ha a bejegyzési (változásbejegyzési) kérelem vagy annak egyes részei jogszabályba ütköznek, és a kérelem jogerős elbírálására még nem került sor.
A törvényességi felügyelet nem terjed ki olyan ügyre, amelyben más bírósági vagy közigazgatási eljárásnak van helye. Ugyancsak kívül esik a törvényességi felügyelet körén, hogy a cégbíróság gazdasági-célszerűségi szempontból felülvizsgálja a cég gazdálkodását és döntéseit. A cégbíróság csak a cégműködés jogszerűsége körében vizsgálódhat. Ráadásul a hivatalból indult eljárás során a cégbíróság csak azokat a jogszabálysértéseket vizsgálhatja, amelyeket a cégbejegyzési eljárásban hivatalból kell észlelnie.
Kérelemre nincs helye törvényességi felügyeleti eljárásnak, ha az arra vonatkozó igény a bejegyző végzés elleni, avagy a bejegyzést követően a létesítő okirat, illetve az arra vonatkozó módosítás érvénytelenségének megállapítása iránt indított perben érvényesíthető.
A gazdasági társaságokról szóló 1997. évi CXLIV. törvény (Gt.) külön nevesíti azt az esetet, amikor a társaságnak nem maradt ügyvezetője. Ilyenkor a taggyűlést bármelyik tag vagy hitelező kérelmére a cégbíróság hívja össze a törvényességi felügyeleti eljárás keretében.
Ugyancsak a Gt. nevesíti a törvényességi felügyeleti eljárás megindításának másik esetét, amikor a könyvvizsgáló megállapítja, illetve egyébként tudomást szerez arról, hogy a gazdasági társaság vagyonának jelentős mértékű csökkenése várható, illetve olyan tényt észlel, amely a vezető tisztségviselők vagy a felügyelőbizottság tagjainak e törvényben meghatározott felelősségét vonja maga után. Ilyenkor a könyvvizsgáló köteles a gazdasági társaság legfőbb szervének összehívását kérni. Ha a gazdasági társaság legfőbb szervét nem hívják össze, vagy a legfőbb szerv a jogszabályok által megkívánt döntéseket nem hozza meg, a könyvvizsgáló köteles erről a törvényességi felügyeletet ellátó cégbíróságot értesíteni.
Az eljárás megindítására nyitva álló határidő
A cégbíróság törvényességi felügyeleti eljárását az arra okot adó körülményről való tudomásszerzéstől számított 30 napon belül lehet kezdeményezni. Mind a kérelemre, mind a hivatalból indult eljárásokra vonatkozik az a szabály, amely szerint az eljárásra okot adó körülmény bekövetkezésétől számított 1 év eltelte után törvényességi felügyeleti eljárásnak nincs helye.
Amennyiben nem a bejegyzési eljárás alatt indul hivatalból törvényességi felügyeleti eljárás, a procedúrának csak akkor van helye, ha már letelt a bejegyző végzés elleni perindításra nyitva álló 30 napos határidő, s ezalatt perindításra nem került sor.
Kik jogosultak az eljárás kezdeményezésére?
A törvényességi felügyeleti eljárást kezdeményezheti:
- a cég tevékenységének ellenőrzésére jogosult közigazgatási szerv vezetője,
- tagjával szemben az illetékes kamara tisztségviselője,
- aki az eljárás lefolytatásához fűződő jogi érdekét valószínűsíti.
Ha bíróság vagy más hatóság a cégbíróságot olyan ítéletről vagy határozatról tájékoztatja, amely a cégjegyzékben szereplő adatról megállapítja vagy valószínűsíti, hogy az törvénysértő, a cégbíróságnak a törvényességi felügyeleti eljárást hivatalból le kell folytatnia.
Ha a cégbíróság tudomására jut, hogy a cég nem küldte meg 30 napon belül a cégbíróságnak, illetve az Igazságügyi Minisztérium Cégnyilvántartási és Céginformációs Szolgálatának azokat az iratokat, amelyeknek benyújtására jogszabály kötelezi, illetve nem tesz eleget jogszabályban meghatározott bejelentési kötelezettségének, a cégbíróság felhívja a céget, hogy kötelezettségének meghatározott határidőn belül tegyen eleget. Ha a cég e felhívásnak nem tesz eleget, a cégbíróság törvényességi felügyeleti intézkedéseket alkalmazhat vele szemben.
A törvényességi felügyeleti eljárás megindítására irányuló kérelmet, illetve bejelentést a cégbíróság megküldi a cégnek azzal, hogy
- a kérelemre vonatkozóan legkésőbb 30 napon belül írásban nyilatkozhat, vagy
- ha nem vitatja a kérelemben foglaltakat, úgy a törvénysértő állapotot szüntesse meg.
A törvényességi felügyeleti eljárás során a cégbíróság a feleket szükség esetén személyesen meghallgatja. Egyebekben az eljárás során az okirati bizonyításon kívül egyéb bizonyításnak nincs helye. Szemben a cégeljárással, a törvényességi felügyeleti eljárásban a jogi képviselet nem kötelező.
Ha a törvényességi felügyeleti eljárásra azért került sor, mert a létesítő okirat vagy annak módosítása, illetve ennek alapján a cégjegyzék nem tartalmazza vagy jogszabályba ütköző módon tartalmazza azt, amit a cégre vonatkozó anyagi jogszabályok kötelezően előírnak, az ügy elbírálásában nem vehet részt az a cégbíró, aki az eljárás tárgyává tett létesítő okirat, illetve módosítása alapján a bejegyző (változást bejegyző) végzést hozta.
A bejegyzési eljárás alatt indult törvényességi felügyeleti eljárásban a cégbíróság együttesen dönt a bejegyzési kérelemről, illetve a törvényességi felügyeleti kérelemről. A bejegyzési kérelemnek helyt adó (részben helyt adó) és ezáltal a törvényességi felügyeleti kérelmet elutasító (részben elutasító) végzés ellen fellebbezésnek nincs helye, azonban a törvényességi felügyeleti eljárást kérelmező személyt is megilleti az a jog, hogy pert indítson a végzés ellen.
A törvényességi felügyeleti kérelem, illetve bejelentés tárgyában hozott határozatot a cégnek és a kérelmezőnek (bejelentőnek) is kézbesítik.
A törvényességi felügyeleti eljárás keretében a cégbíróság - a körülmények súlyától függően - a következő intézkedéseket hozhatja:
- írásban felhívja a céget a törvényes működés helyreállítására,
- a céget 50 000 Ft-tól 500 000 Ft-ig terjedő pénzbírsággal sújtja,
- a cég határozatának végrehajtását meghatározott időre felfüggeszti, illetve megsemmisíti azt, és szükség esetén új határozat hozatalát írja elő,
- a cég törvényes működésének helyreállítása céljából összehívja a cég vezető testületét,
- meghatározott időre felfüggeszti a cég működését,
- a céget eltiltja a további működéstől, és egyben megszűntnek nyilvánítja, amennyiben a törvényes működés másként nem biztosítható.
Igen fontos, hogy a cégbíróság a fenti intézkedéseket együttesen is alkalmazhatja, s a törvényi felsorolás nem jelent kötelező sorrendiséget. (A gyakorlatban a cégbíróságok fokozatosan haladnak, s először általában bírság terhével felhívják a céget a törvényes működés helyreállítására.) A cég megszűntnek nyilvánítására mintegy ultima ratióként csak abban az esetben kerülhet sor, ha az egyéb intézkedések nem vezettek eredményre. Ilyenkor tehát két lépcsőben történik a szankcionálás: először enyhébb súlyú jogkövetkezményt alkalmaz a cégbíróság, s csak ennek eredménytelensége után vethet véget a cég működésének.
Ha a cégbíróság a céget megszűntnek nyilvánítja - és az adott cégformára irányadó anyagi jogszabályok így rendelkeznek - végelszámolásnak, illetve ha fizetésképtelenségre vonatkozó adatok merülnek fel, felszámolási eljárásnak van helye. Végelszámolás esetén - a céget megszűntnek nyilvánító végzésében - a cégbíróság jelöli ki a cég végelszámolóját.
Perek a bejegyző végzés után
Per a bejegyző végzés ellen * A bejegyzési kérelemnek helyt adó bejegyző végzés ellen fellebbezésnek nincs helye. A végzésben foglalt adatok tartalmának jogszabályba ütközése miatt azonban az ügyész, továbbá az, akire a végzés rendelkezést tartalmaz - a rendelkezés őt érintő részére vonatkozóan - pert indíthat a cég ellen, a cég székhelye szerint illetékes megyei bíróság előtt a bejegyző végzés hatályon kívül helyezése iránt. A keresetlevélben, illetve az eljárás során csak olyan adat jogszabálysértő voltára lehet hivatkozni, mely adatot a cégbejegyzési eljárásban a cégbíróságnak hivatalból vizsgálnia kellett. A pert a bejegyző végzés Cégközlönyben való közzétételétől számított 30 napon belül lehet megindítani. A határidő elmulasztása jogvesztéssel jár. * Amennyiben a bíróság a keresetnek helyt ad, a jogszabálysértés megállapítása mellett fenntarthatja hatályában a végzést, és szükség esetén kötelezi a céget a jogszabálysértő állapot megszüntetéséhez szükséges intézkedések megtételére. Ennek végrehajtását a cégbíróság az ítélet kézhezvételét követően hivatalból lefolytatott törvényességi felügyeleti eljárás keretében vizsgálja. Ha a bejegyző végzés alapjául szolgáló létesítő okirat vagy módosítása érvénytelen, és az érvénytelenség az előbbi módon nem küszöbölhető ki, a bíróság az érvénytelenség megállapítása mellett a határozatában megállapított időpontig hatályossá nyilvánítja a létesítő okiratot, illetve módosítását, egyben a bejegyző végzést az ítéletében meghatározott időponttal hatályon kívül helyezi. * A jogerős ítéletet megküldik a cégjegyzéket vezető cégbíróságnak, amely gondoskodik arról, hogy a bejegyző végzés hatályon kívül helyezését tartalmazó ítélet rendelkező részét közzétegyék a Cégközlönyben. A cégbíróság emellett a bíróság megkeresésére - a cég bejegyzésére vonatkozó végzés hatályon kívül helyezése esetén - a bírósági ítéletben megállapított időponttal megszűntnek nyilvánítja a céget, illetve lefolytatja a végelszámolási eljárást vagy felszámolási eljárást. * Érvénytelenségi per * A jogerős cégbejegyzést követően a létesítő okirat, illetve az arra vonatkozó módosítás érvénytelenségének megállapítása iránt a cég ellen a cég székhelye szerint illetékes megyei bíróság előtt indítható per. A perindításra az ügyész, valamint az jogosult, aki jogi érdekét valószínűsíti. * Perindításnak csak abban az esetben van helye, ha a létesítő okiratot, illetve annak módosítását nem foglalták közokiratba, illetve nem látták el ügyvédi ellenjegyzéssel; a létesítő okirat, illetve annak módosítása nem tartalmazza a cég nevét, a tagok nevét (cégét), a tagok (részvényesek) vagyoni hozzájárulását, a cég jegyzett tőkéjét; a cég tevékenységi körét; illetve ha a létesítő okirat, illetve annak módosítása jogszabályba ütközik (jogellenes célra irányul). * Ha az okirat a fentiek miatt részben vagy egészben érvénytelen, a bíróság - amennyiben lehetséges - felhívja a feleket az érvénytelenségi ok kiküszöbölésére. Ha erre nincs mód, a bíróság a határozatában megállapított időpontig az okiratot hatályossá nyilvánítja. * A bíróság a jogerős ítéletének megküldésével szükség esetén felhívja a cégjegyzéket vezető cégbíróságot a cég megszűntnek nyilvánítására, illetve a törvényességi felügyeleti eljárás lefolytatására. A cégbíróság a bírósági ítéletben megállapított időponttal mondja ki a cég megszűnését.
A törvényességi felügyeleti eljárás sajátos formája az úgynevezett hivatalbóli törlési eljárás. Ennek akkor van helye, ha a cégbíróság tudomást szerez arról, hogy a cég nem található sem a székhelyén, sem a telephelyén, sem pedig a fióktelepén. Törlési eljárást folytat le a cégbíróság akkor is, ha a cég képviseletére jogosult személyek tartózkodásának helye ismeretlen. Ebből látható, hogy a fantomcégek kiszűrésére hivatott eljárásról van szó.
A törlési eljárás során a cégbíróság a törvényességi eljárás szabályait, illetve szükség szerint alkalmazza a fentebb már említett felügyeleti intézkedéseket.
A törlési eljárás megindításáról szóló végzést - a kézbesítés mellőzésével - a cégbíróság hirdetmény formájában a Cégközlönyben teszi közzé.
A végzés tartalmazza, hogy a cég törlése ellen kifogás terjeszthető elő. A kifogást a hirdetmény megjelenésétől számított 30 nap alatt lehet bejelenteni. Az előterjesztett kifogásról a cégbíróság 8 napon belül határoz. A kifogás akkor alapos, ha új adatot tartalmaz a cég székhelyére, működésére, illetve a képviselő lakóhelyére. Ebben az esetben a cégbíróság megteszi a szükséges felügyeleti intézkedést.
Amennyiben a kifogás nem tartalmaz új adatot, vagy az annak alapján megtett intézkedés eredménytelen volt, a cégbíróság elutasítja a kifogást és folytatja a törlési eljárást. A kifogást elutasító végzés ellen külön fellebbezésnek nincs helye, az ellen csak a törlési eljárást befejező határozat ellen benyújtott fellebbezésben lehet élni jogorvoslattal.
A kifogás előterjesztésére nyitva álló határidő eredménytelen elteltét követően, illetve amennyiben a kifogás nem alapos, a cégbíróság - felszámolási eljárás kezdeményezése, illetve végelszámolás elrendelése nélkül - végzéssel határoz a cég törléséről. E végzést a kifogás előterjesztőjén kívül másnak kézbesíteni nem kell. A végzést a Cégközlönyben közzé kell tenni azzal, hogy a végzés ellen a megjelenésétől számított 15 napon belül fellebbezésnek van helye.
A cég törlését elrendelő végzés jogerőre emelkedését a Cégközlönyben teszik közzé. A cégjegyzékben a törlés bejegyzése mellett feltüntetik "a cég hivatalból törölve" megjegyzést is.
Felvilágosításra kötelezés
A Gt. szerint a vezető tisztségviselők kötelesek a tagok (részvényesek) kérésére felvilágosítást adni a társaság ügyeiről, s lehetővé kell tenniük, hogy a tagok betekinthessenek a társaság üzleti könyveibe és irataiba. Ha a vezető tisztségviselők nem tesznek eleget a tag ilyen irányú kérésének, az érdekelt tag kérelmére a cégbíróság kötelezi a gazdasági társaságot a felvilágosításra, illetve a betekintés biztosítására.
Hivatalból észlelendő jogsértések a cégeljárásban
A jogi személyiség nélküli cégek bejegyzési (változásbejegyzési) ügyeiben a cégbíróság csak azt vizsgálja, hogy a bejegyzési kérelemben azok az adatok, amelyeknek bejegyzését az adott cégformára vonatkozóan a Ctv. 12-14. §-a előírja, megfelelnek-e a jogszabályok rendelkezéseinek, valamint hogy a létesítő okirat, illetve módosításai tartalmazzák-e azokat az adatokat, amelyeket az adott cégformára vonatkozó jogszabály előír, mellékelték-e a bejegyzés elbírálásához szükséges - e törvény mellékletében meghatározott - okiratokat, és megfizették-e a törvény által előírt mértékű illetéket. * A jogi személyiségű cégek bejegyzési (változásbejegyzési) ügyeiben a cégbíróság azt vizsgálja, hogy azok az adatok, amelyeknek bejegyzését az adott cégformára vonatkozóan a Ctv. előírja, illetve a létesítő okirat és annak módosításai, valamint a bejegyzési (változásbejegyzési) kérelem alapjául szolgáló egyéb okiratok megfelelnek-e a jogszabályok rendelkezéseinek.
Nemcsak a cégbíróság, hanem a rendes bíróság is gyakorol bizonyos kontrollt a cég törvényes működése felett. A Gt. szerint pert lehet indítani a gazdasági társaság ellen a társaság szervei által hozott határozatok bírósági felülvizsgálata iránt. A kérelmet csak arra hivatkozással lehet előterjeszteni, hogy a határozat a Gt. vagy más jogszabály rendelkezéseibe, avagy a társasági szerződésbe (alapító okiratba, alapszabályba) ütközik. Mindebből látható, hogy a társasági határozatok felülvizsgálata iránt csak jogsértésre hivatkozással lehet pert indítani, a gazdaságosság, a célszerűség ebben az esetben sem lehet a vizsgálat tárgya.
A perindításra elsősorban a gazdasági társaság tagja (részvényese) jogosult. A gazdasági társaság legfőbb szerve által hozott határozat bírósági felülvizsgálatát - az említett jogsértésre hivatkozással - a társaság bármely vezető tisztségviselője, illetve a felügyelőbizottság bármely tagja is kezdeményezheti.
A keresetindítás joga érvényesen nem zárható ki, de nem illeti meg azt a személyt, aki - a tévedés, a megtévesztés és a jogellenes fenyegetés eseteit kivéve - a határozat meghozatalához szavazatával hozzájárult.
A jogsértő társasági határozat bírósági felülvizsgálata iránti keresetet a határozatról való tudomásszerzéstől számított harminc napon belül kell megindítani a gazdasági társaság ellen. A határozat meghozatalától számított kilencvennapos jogvesztő határidő elteltével a határozatot akkor sem lehet megtámadni, ha a perlésre jogosulttal nem közölték a határozatot, illetve arról a jogosult addig nem szerzett tudomást.
A cég képviselete a perben
Ha a felülvizsgálatot a gazdasági társaság vezető tisztségviselője kezdeményezi, és a gazdasági társaságnak nincs olyan vezető tisztségviselője, aki a társaságot képviselhetné, a perben a társaságot a felügyelőbizottság által kijelölt felügyelőbizottsági tag képviseli. Ha a gazdasági társaságnak nincs felügyelőbizottsága, vagy a felügyelőbizottság valamennyi tagja felperesként perben áll, a bíróság a társaság képviseletére ügygondnokot rendel ki.
A jogsértő határozatot a bíróság ítéletével hatályon kívül helyezi. Az ítélet hatálya azokra a tagokra (részvényesekre) is kiterjed, akik nem álltak perben.
A tagoknak lehetőségük van arra, hogy a társasági szerződésükben (alapító okiratban, alapszabályban) a cég működésével kapcsolatos kontrollba egy harmadik elemet építsenek. A Gt. szerint ugyanis az alapító dokumentumban a társasági jogviták tekintetében állandó, vagy eseti választottbíráskodás egyaránt kiköthető a választottbíráskodásról szóló 1994. évi LXXI. törvény szabályai szerint.
Társasági jogvita
Társasági jogvitának minősül a gazdasági társaság és tagjai (részvényesei) - ideértve a kizárt vagy a társaságtól egyébként megvált korábbi tagot is - közötti, valamint a tagok (részvényesek) egymás közötti jogviszonyában a társasági szerződéssel kapcsolatban, avagy a társaság működésével összefüggésben keletkezett jogvita.
A cégjegyzék valamennyi cég esetében tartalmazza * a társaság cégjegyzékszámát, * a magyar, illetve külföldi részvétellel működő cég esetében az érintett állam(ok) betűjelét; külföldi vállalkozás magyarországi fióktelepe, illetve közvetlen kereskedelmi képviselete esetében pedig a külföldi vállalkozás székhelye szerinti állam betűjelét, * a cég nevét, * a cég székhelyét, * a létesítő okirat, társasági szerződés, alapító okirat, alapszabály (a továbbiakban együtt: létesítő okirat) keltét, * a cég által a létesítő okiratban megjelölt tevékenységi köröket, a Központi Statisztikai Hivatal által kiadott nómenklatúra szerint, * a cég jegyzett tőkéjét, és ezen belül a pénzbeli és nem pénzbeli hozzájárulás mértékét, * a cégjegyzés módját, * a cégjegyzésre jogosultak nevét (cégét) és lakóhelyét (székhelyét), valamint tisztségét, * a cég adószámát, valamint statisztikai számjelét, * a cég valamennyi pénzforgalmi számláját, valamint az azokat vezető pénzügyi intézmények nevét és székhelyét, * a cégbejegyzés időpontját. * A cégjegyzék szükség szerint tartalmazza * a cég rövidített nevét, * a cég idegen nyelvű elnevezését, * a cég telephelyét, * a cég fióktelepét, * meghatározott időtartamra alapított cég esetén a működés befejezésének időpontját, * a jogelőd(ök), illetve a jogutód(ok) cégnevét és cégjegyzékszámát, * a könyvvizsgáló nevét (cégét) és lakóhelyét (székhelyét), * a felügyelőbizottsági tagok nevét és lakóhelyét, * annak a kamarának a megjelölését, amelynek a cég a tagja. * A cégjegyzékben feltüntetik * a csődeljárás kezdő időpontját és befejezését, * a felszámolás kezdő időpontját és befejezését (külföldi székhelyű vállalkozás magyarországi fióktelepe, illetve külföldiek magyarországi közvetlen kereskedelmi képviselete esetén a külföldi vállalkozás fizetésképtelenségére, illetve felszámolására vonatkozó eljárás megindítását és befejezését is, feltüntetve a külföldi vállalkozás felszámolójának nevét, lakóhelyét, illetve székhelyét), * a végelszámolás megindítását és befejezését (külföldi székhelyű vállalkozás magyarországi fióktelepe, illetve külföldiek magyarországi közvetlen kereskedelmi képviselete esetén a külföldi vállalkozás végelszámolásának megindítását és befejezését, valamint a külföldi vállalkozás végelszámolójának nevét, lakóhelyét, illetve székhelyét), * a cég működésének felfüggesztését, * a cég megszűntnek nyilvánítását, * a jogerős bejegyző végzés hatályon kívül helyezése iránti perindítást és a per befejezését, * a létesítő okirat érvénytelenségének megállapítása iránti perindítást és befejezését, * a tag kizárása iránti perindítást és a per befejezését, * kiskorú tag (tulajdonos) esetén a törvényes képviselő nevét és lakóhelyét, * a cég elleni végrehajtás - ideértve a biztosítási intézkedést is - elrendelését, * a cég tagja (részvényese) vagyoni részesedésének lefoglalását. * A cégjegyzék cégformánként tartalmazza: * közkereseti társaság (gazdasági munkaközösség) esetében a tagok nevét (cégét) és lakóhelyét (székhelyét); * betéti társaság esetében a társaság beltagjainak, illetve kültagjainak nevét (cégét), lakóhelyét (székhelyét), a kültagok betétjének együttes összegét; * közös vállalat esetében a tagok nevét (cégét), lakóhelyét (székhelyét), a közös vállalat csatlakozó tagja csatlakozásának időpontját, felelősségének esetleges korlátozását; * korlátolt felelősségű társaság esetében a tagok nevét (cégét), lakóhelyét (székhelyét), a korlátolt felelősségű társaság jelentős, többségi, illetve közvetlen irányítás alá kerülésének tényét, ha az egyszemélyes korlátolt felelősségű társaság tagja a társaság tartozásaiért korlátlan felelősséget vállal, ezt a tényt; * részvénytársaság esetében azt, hogy a részvénytársaság nyilvánosan vagy zártkörűen működik, részvényfajták (részvényosztályok) szerint a bemutatóra szóló részvények számát és névértékét, részvényfajták (részvényosztályok) szerint a névre szóló részvények számát és névértékét, ha a részvény átruházását az alapszabály korlátozza, a kibocsátott átváltoztatható kötvények számát és névértékét, a kibocsátott jegyzési jogot biztosító kötvények számát és névértékét, a részvénytársasági hirdetmények közzétételének módját, helyét, a részvénytársaság jelentős, többségi, illetve közvetlen irányítás alá kerülésének tényét, egyszemélyes részvénytársaság esetében az alapító, illetve az egyedüli részvényes nevét (cégét), lakóhelyét (székhelyét), illetve ha az egyszemélyes részvénytársaság részvényese a társaság tartozásaiért korlátlan felelősséget vállal, ezt a tényt. * A cégjegyzékben szereplő természetes személy esetében a cégjegyzék tartalmazza az illető anyjának leánykori nevét is. Ha a cég tagja cégjegyzékbe bejegyzett belföldi cég, feltüntetik annak cégjegyzékszámát is